Óljóst er hversu langt Vladimír Pútín ætlar að ganga með innrás sinni í Úkraínu, segir Valur Ingimundarson, prófessor í sagnfræði.
Þetta er auðvitað ekki einhver sérstök hernaðaraðgerð heldur allsherjarárás sem er hluti af miklu stærra plani, að ná forræði í fyrrverandi Sovétlýðveldum sem Rússar augljóslega líta á sem áhrifasvæði sitt.
Sagði Valur Ingimundarson í Silfrinu. Valur segir að markmiðið núna virðist vera að eyða hernaðarmætti Úkraínumanna, kæfa þá efnahagslega og steypa stjórninni af stóli. Í framhaldinu gæti markmiðið vera að setja á fót einhvers konar leppstjórn.
Það er samt spurning hvað Pútín er tilbúinn til að ganga langt. Leppstjórn myndi ekki fá alþjóðlegt lögmæti eða verða viðurkennd.
Valur segir óljóst hvort Rússar ætli að hernema alla Úkraínu eða héruðin í austri þegar upp er staðið. Landið sé stórt og fjölmennt og hernám gæti reynst erfitt ef andspyrna er mikil. En eru Eystrasaltsríkin í hættu, sem áður voru hluti Sovétríkjanna?
Ég held ekki eins og staðan er núna. Eystrasaltsríkin eru í NATO og Bandaríkjamenn hafa sagt það opinberlega að þeir muni verja öll NATO-ríkin, það er að segja að fimmta greinin, öryggistryggingin, yrði virkjuð strax.
Valur segir að þó verði að setja þann fyrirvara að Pútín hafi áður komið á óvart í þessari deilu.
